钦定古今图书集成/明伦汇编/家范典/第077卷 > 《送千乘千能两侄还乡》苏轼
## 钦定古今图书集成/明伦汇编/家范典/第077卷 > 《送千乘千能两侄还乡》苏轼

“治生不求富，读书不求官。譬如饮不醉，陶然有馀欢。
君看庞德翁，白首终泥蟠。岂无子孙念，顾独遗以安。
鹿门上冢回，床下拜龙鸾。躬耕竟不起，耆旧节独完。
念汝少多难，冰雪落绮纨。五子如一人，奉养真色难。
烹鸡独馈母，自飨苜蓿盘。口腹正累人，宁我食无肝。
西来四千里，敝袍不言寒。秀眉似我兄，亦复心闲宽。”
忽然舍我去，岁晚留馀酸。我岂轩冕人，青云意先阑。
汝归莳松菊，环以青琅玕。桤阴三年成，可以挂我冠。
清江入城郭，小圃生微澜。相从结茅舍，曝背谈金銮。